Zille: ‘Ek het nie stemme gewerf’‘n Skermskoot uit die video. Sy het nie stemme gewerf nie, maar bloot met kiesers gepraat en hulle aangemoedig om in die ry te bly staan om hul kruisies te trek ondanks lang wagtye. Só het Helen Zille, voorsitter van die DA se federale raad, gesê nadat sy Maandag glo hardhandig uit ŉ stemlokaal in Bethelsdorp in die Oos-Kaap verwyder is. Volgens Zille het sy op verkiesingsdag verskillende stempunte besoek waar sy langs die rye afgestap en kiesers gegroet het. Sy ontken dat sy stemme probeer werf het en sê sy was juis baie versigtig in die Onafhanklike Verkiesingskommissie (OVK) se afgebakende gebied by die stempunt. “Ek het vir mense in die rye dankie gesê dat hulle vandag kom stem het en hulle gevra om asseblief in die rye te wag, al gaan dit lank vat aangesien dit belangrik is dat hulle stem.” Die stempunt by die Fernwood Park Primary School het volgens Zille baie lang rye gehad. Sy het opgemerk dat mense nie in rye verdeel word volgens hul van nie, asook dat dit baie lank gevat het om mense se ID-nommers in te tik en hul registrasie te bevestig voor hulle kon stem. Volgens Zille het sy met die nodige magtiging die stemlokaal binnegegaan en aan die hoofbeampte voorgestel dat die rye volgens vanne verdeel word, maar die beampte het die voorstel geïgnoreer en haar versoek om die stemlokaal te verlaat. Zille het toe die stempunt verlaat en ŉ OVK-verteenwoordiger oor die situasie ingelig. Sy het later weer na die stempunt teruggekeer en volgens haar was die ry nog langer en is mense steeds nie in aparte rye volgens hul van verdeel nie. Sy het mense in die tou weer aangemoedig om geduldig te wees en toe sy aan die voorkant van die ry kom, het twee ANC-agente haar glo daarvan beskuldig dat sy stemme werf. Zille is weer in die stemlokaal in waar die hoofbeampte haar glo ook daarvan beskuldig het dat sy stemme werf. “Ek het gesê dit is nie waar nie en vir haar gesê om my nie daarvan te beskuldig as sy geen bewyse in die verband het nie.” Dit is toe dat ŉ polisiebeampte Zille uit die stemlokaal verwyder het. “Die beampte het my genader en opdrag gegee om die lokaal te verlaat nog voor ek ŉ woord kon sê. Ek het my magtiging vir hom gewys en gesê ek het die reg om daar te wees. Hy het my beveel om die lokaal te verlaat waarna hy my gegryp en uit die gebou uitmarsjeer het. Ek het vir hom gesê om my te los of ek sal hom van aanranding aankla.” ŉ Kollega van Zille het ŉ video van die voorval gemaak waarna haar foon deur die beampte gevat is. Die twee is na die Bethelsdorp-polisiestasie waar hulle klagte van aanranding en diefstal aanhangig gemaak het. Die selfoon is aan Zille se kollega terugbesorg. Grace Langa, woordvoerder van die onafhanklike polisieondersoekdirektoraat (Opod), het bevestig hulle ondersoek die klag van aanranding wat Zille teen die polisiebeampte aanhangig gemaak het. WATCH: Helen Zille was just physically dragged out of a voting station near Port Elizabeth by Police. pic.twitter.com/ba5a6ZzxTR — Willem Petzer (@willempet) November 1, 2021